*Projekts*

**LATVIJAS REPUBLIKAS MINISTRU KABINETA**

**SĒDES PROTOKOLLĒMUMS**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Rīgā Nr. 2017. gada \_\_. \_\_\_\_\_

**.§**

**Par valsts pārvaldes pārstāvību tiesā civillietās**

1. Pieņemt zināšanai tieslietu ministra sniegto informāciju.

2. Lai nodrošinātu valsts pārvaldes personāla resursu efektīvu izmantošanu un novērstu publiskas personas finanšu līdzekļu nelietderīgu izmantošanu, Latvijas Republiku kā sākotnējo publisko tiesību juridisko personu valsts pārvaldes jomā Civilprocesa likumā noteiktajā kārtībā kā atbildētāju pārstāv šādas Ministru kabinetam padotās valsts pārvaldes iestādes (turpmāk – iestāde):

2.1. prasībās, kas izriet no civiltiesiska līguma – iestāde, kura noslēgusi konkrēto līgumu;

2.2. prasībās, kas attiecas uz publisko tiesību juridiskās personas mantu – iestāde, kuras valdījumā atrodas šī manta;

2.3. prasībās, kas attiecas uz valstij piekrītošo bezīpašnieka vai bezmantinieka mantu – iestāde, kuras valdījumā vai īpašumā saskaņā ar normatīvajos aktos paredzēto kārtību tiks nodota manta, ja tā tiks atzīta par valsts īpašumu;

2.4. iestāde, kurai normatīvajos aktos paredzēto funkciju, uzdevumu un kompetences īstenošanas vai bezdarbības rezultātā prasītājam ir radies iespējamais tiesību aizskārums, ja prasība nav saistīta ar likumā noteikto zaudējumu atlīdzināšanas kārtību valsts pārvaldē;

2.5. prasībās par zaudējumiem personai, kas radušies no nelikumīga vai nepamatota tiesas sprieduma, un prasība nav saistīta ar likumā noteikto zaudējumu atlīdzināšanas kārtību – Tieslietu ministrija.

3. Ja civillietā atbildētāja pusē uzaicinātas vairākas iestādes, valsts pārstāvis tiek izraudzīts saskaņā ar šī protokollēmuma 2. punktā noteikto, bet valsts pārstāvības pilnvarojums tiek noformēts saskaņā ar Civilprocesa likumā paredzēto regulējumu.

4. Ja prasītājs kā atbildētāju ir norādījis iestādi, kuras kompetencē atbilstoši šī protokollēmuma 2. punktam neietilpst valsts interešu pārstāvība tiesā, iestāde nekavējoties pēc prasības pieteikuma saņemšanas to nosūta kompetentajai iestādei un Civilprocesa likumā noteiktajā kārtībā par pārstāvības pilnvarojumu informē tiesu par iestādi, kura īstenos valsts interešu pārstāvību.

5. Ja starp prasības pieteikumā norādītajām iestādēm pastāv strīds par pārstāvības nodrošināšanu, par valsts interešu pārstāvības īstenošanu atbildīgo iestādi nosaka ministrs, ja iestādes ir viena ministra padotībā, vai Ministru prezidents, ja iestādes ir dažādu ministru padotībā.

6. Noteikt, ka šajā protokollēmumā paredzētā pārstāvība tiek īstenota, ja tiesas nolēmuma rezultātā zaudējumu atlīdzība prasītājam var tikt paredzēta no valsts pamatbudžeta.

7. Tieslietu ministrijai līdz 2017. gada 1. jūlijam, veicot rajonu (pilsētu) tiesu un apgabaltiesu organizatorisko vadību, informēt tiesas par šajā protokollēmumā noteikto iestāžu pārstāvību civillietās, ja prasības pieteikums ir vērsts pret Latvijas Republiku kā sākotnējo publisko tiesību juridisko personu, konkrētu iestādi vai vairākām iestādēm vienlaicīgi.

Ministru prezidents Māris Kučinskis

Valsts kancelejas direktors Mārtiņš Krieviņš

Iesniedzējs:

tieslietu ministrs Dzintars Rasnačs

10.02.2017. 14:43

390

U.Rudziks

67036902, Uldis.Rudziks@tm.gov.lv